Herba medrando na esquerda (unha monocotiledónea), amosando un só cotiledón. Comparada cunha dicotiledónea (dereita).
O **cotiledón**, forma sancionada pola Real Academia Galega, ou **cotiledon**, como escriben moitos, forma mellor adaptada á etimoloxía (xa que o termo deriva do grego κοτυληδών *kotylēdōn*, xenitivo κοτυληδόνος *kotylēdonos*, "cavidade en forma de copa", de κοτύλη *kotýlē* "copa") é a primeira ou unha das primeiras follas da planta que que se forman no embrión dos antófitos (plantas con flores); por isto chámase tamén **folla primordial**, **folla embrionaria** ou **folla seminal**.

Existe unha gran cosnstancia no número de cotiledóns que teñen os embrións, até o punto que este feito permitiu establecer a división fundamental das anxiospermas en monocotiledóneas (liliópsidas, na terminoloxía moderna) e dicotiledóneas (magnolióspidas), segundo o embrión posúa un ou dous cotiledóns; pola súa parte, nos embrións das ximnospermas comunmente existen varios.

Morfoloxía
----------

A forma dos cotiledóns é, en xeral, moi diferente da das follas (véxanse as dúas primeiras imaxes da galería), e pode variar moito dunha especie a outra. Porén, teñen unha menor variabilidade que as follas evolucionadas, con formas simples: lineal, ovalada, elíptica ou crenulada.

Función
-------

Os cotiledóns serven para reservaren e absorberen nutrientes na semente até que a plántula poida desenvolver as raíces e as súas verdadeiras follas e realizar a fotosíntese. Cando a semente carece de tecido nutricio adoitan telo bastante desenvovido nos cotiledóns, como ocorre, por exemplo, nos faballóns, os feixóns, as ervellas etc. (dicotiledóneas) e constitúen, neste caso, órganos de reserva que facilitan o nutrimento da plántula. Nas monocotiledóneas o cotiledón funciona a xeito de órgano absorbente das reservas seminais, que traslada á nova plantiña.

Algúns botánicos, co pretexto de que o nome utilizado por Linneo estaba certamente mal elixido, pretenderon substituír o termo *cotiledón* por outros, como *embriofilo*, *protofilo* ou os xa mencionados máis ariiba. Pero o certo é que o nome linneano segue usándose actualmente en todos os tratados de botánica.

Galería de imaxes
-----------------

* *Acer pseudoplatanus*
* *Geranium robertianum*
* *Carpinus betulus*
* *Hedera helix*

Notas
-----

1. ↑  "**cotiledón** no dicionario da [[RAG]].". Arquivado dende o orixinal o 22 de xullo de 2013. Consultado o 20 de decembro de 2012.
2. ↑  O termo foi empregado por primeira vez por Hipócrates, aplicado a cada un dos vasos do orificio uterino; Linneo, o seu introdutor na botánica, explica así a súa elección:  
*"Os cotiledóns dos animais proveñen da xema do ovo, na que reside o punto de vida; por conseguinte, as follas seminais das plantas, que envolveron o córculo, son os seus cotiledóns, subministrando o leite co que sustentan e crían o córculo até que bota as raíces: fan o oficio que fai a placenta nos animais"*. Linnaeus, *Fil. bot.*, p. 270.
3. ↑  Strasburger, E. (1994), p. 178.
4. 1 2 3 4 5  Font Quer, P. 1993), pp. 275-277.

Véxase tamén
------------

### Bibliografía

* Font Quer, P. (1993): *Diccionario de botánica*. 2 vols. Barcelona: Editorial Labor, S. A. ISBN 84-335-0078-3.
* Strasburger. E. (1994): *Tratado de botánica*. 8ª ed. Barcelona: Ediciones Omega, S. A. ISBN 84-282-0979-0.

### Outros artigos

* Embrión (botánica)

### Ligazóns externas

* *cotyledon* en TalkTalk. *(en inglés)* Consultada o 20/12/2012.

|  |  |
| --- | --- |
| Control de autoridades | 
* Wd: Q193026
* BNCF: 34517
* BRE: 3548049
* EBID: ID
* JSTOR: cotyledons
* MAG: 185476388
* Treccani: cotiledone

 |

|  |  |
| --- | --- |
| Identificadores | 
* MeSH: D018548

 |